
Hallás utáni szövegértés összehasonlító vizsgálata 9. évfolyamos diákok körében

Dolgozatomban 15 éves egynyelvű tanulók hallás utáni szövegértését vizsgáltam két szakaszban.
Az első szakaszban a Xántus János Gyakorló Középiskola 9. évfolyamos tanulóival, hagyományos hallás utáni szövegértést vizsgáló feladatokat végeztettem el, amely nem állt másból, mint a szöveg meghallgatásából és azt követő ellenőrző kérdések megválaszolásából. Kutatásom második szakaszában ugyanezen osztállyal, két héttel később, egy komplex vizsgálat keretében – a német Solmecke által meghatározott felosztáson, illetve Dalhaus-féle fázistipológián alapulva –, a szöveg hallgatása előtt, közben és után is hallásértést ellenőrző feladatokat végeztettem el.
Hipotézisem a következő volt: a diákok hallásértése jobb eredményeket fog mutatni, amikor a vizsgálat három lépésben zajlott, hiszen ekkor a diákoknak lehetőségük volt ráhangolódni a témára, a szöveg hallgatása közbeni feladat során, pedig képesek voltak az értő figyelem alkalmazására, és a szöveg hallgatása utáni feladatsorok, pedig gondolkodásra ösztönözték a diákokat, és elősegítették a szöveg teljes körű megértését.
Dolgozatomat három nagyobb egységre bontom. Az első részben bemutatom a kutatás anyagait, módszereit, a mintavétel módját és a vizsgálat adatközlőit. A második részben a hallásértés elméleti hátterét vázolom fel. Munkám harmadik részében a kutatás eredményeiről számolok be, utalva az elméleti háttérben bemutatott ismeretekre, valamint javaslatokat teszek a hallásértés fejlesztésének az oktatásban történő tervezett/tudatos alkalmazására, hiszen a hallásértés fejlesztése nemcsak idegen nyelvi órákon fontos, hanem anyanyelvi órákon is.
A két vizsgálat közötti eredmények összehasonlítását és elemzését két szempont szerint értékeltem. Az egyik szempont: mennyiségi mutatók: a helyes és a hibás válaszok arányainak százalékos megoszlása. A másik szempont: minőségi mutatók: nemi különbségek a válaszadásban; a téves válaszok minőségi kategorizálása.
Az eredmények értékelését követően arra a megállapításra jutottam, hogy hipotézisem megállta a helyét.



